CELEX: 62020TN0585
Language: el
Date: 2020-09-24 00:00:00
Title: Υπόθεση T-585/20: Προσφυγή της 24ης Σεπτεμβρίου 2020 — Polwax κατά Επιτροπής

23.11.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 399/40
            
         
      Προσφυγή της 24ης Σεπτεμβρίου 2020 — Polwax κατά Επιτροπής
      (Υπόθεση T-585/20)
      (2020/C 399/57)
      Γλώσσα διαδικασίας: η πολωνική
      
         Διάδικοι
      
      
         Προσφεύγουσα: Polwax S.A. (Jasło, Πολωνία) (εκπρόσωποι: E. Nessmann, G. Duda και M. Smołka, δικηγόροι [radcy prawni])
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την απόφαση της Ευρωπαϊκής Επιτροπής της 14ης Ιουλίου 2020 στην υπόθεση M.9014 PKN Orlen/Grupa Lotos (στο εξής: απόφαση),
               
            
                  —
               
               
                  να καταδικάσει την Ευρωπαϊκή Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει τέσσερις λόγους.
      
                  1.
               
               
                  Με τον πρώτο λόγο ακυρώσεως προβάλλεται παράβαση των κανόνων περί αξιολόγησης των συγκεντρώσεων οι οποίοι προβλέπονται στο άρθρο 2, παράγραφος 1, του κανονισμού (ΕΚ) 139/2004 του Συμβουλίου, της 20ής Ιανουαρίου 2004, για τον έλεγχο των συγκεντρώσεων μεταξύ επιχειρήσεων (στο εξής: κανονισμός 139/2004) (1), καθόσον η Επιτροπή, επιτρέποντας την υπό όρους ανάληψη του ελέγχου της Grupa Lotos από την PKN Orlen, δεν έλαβε υπόψη την αγορά των εξευγενισμένων και αφυδατωμένων παραφινών, των κεριών παραφίνης και των σύνθετων προϊόντων με βάση παραφίνες και δεν προέβη σε εκτίμηση των αποτελεσμάτων της συγκέντρωσης στην εν λόγω αγορά.
                  
                              —
                           
                           
                              Προς στήριξη του λόγου αυτού ακυρώσεως η προσφεύγουσα υποστηρίζει ότι, κατά τη διαδικασία της έρευνας, προσκομίστηκαν στην Επιτροπή αποδεικτικά στοιχεία από τα οποία προέκυπτε ότι η αγορά των εξευγενισμένων και αφυδατωμένων παραφινών, των κεριών παραφίνης και των σύνθετων προϊόντων με βάση παραφίνες συνδέεται με την οικονομική δραστηριότητα που ασκούν τα εμπλεκόμενα στη συγκέντρωση μέρη. Στην ανακοίνωση των αιτιάσεων που εξέδωσε η Επιτροπή δεν γίνεται καμία αναφορά στην εν λόγω αγορά, πράγμα το οποίο αποτελεί ένδειξη ότι, με την απόφαση, η Επιτροπή δεν έλαβε υπόψη τη σχετική αγορά στο πλαίσιο της εκτίμησης των αποτελεσμάτων της συγκέντρωσης στον ανταγωνισμό.
                           
                        
            
                  2.
               
               
                  Με τον δεύτερο λόγο ακυρώσεως προβάλλεται παράβαση των κανόνων περί αξιολόγησης των συγκεντρώσεων οι οποίοι προβλέπονται στο άρθρο 2, παράγραφος 1, του κανονισμού 139/2004, καθόσον η Επιτροπή δεν έλαβε υπόψη το γεγονός ότι η ανάληψη του ελέγχου της Grupa Lotos από την PKN Orlen επρόκειτο να επηρεάσει την πρόσβαση στον εφοδιασμό με πρώτες ύλες των οικονομικών φορέων που δραστηριοποιούνται στην αγορά των εξευγενισμένων και αφυδατωμένων παραφινών, των κεριών παραφίνης και των σύνθετων προϊόντων με βάση παραφίνες και, επιπλέον, δεν συνεκτίμησε τους νομικούς φραγμούς εισόδου στην εν λόγω αγορά τους οποίους δημιούργησε η συγκέντρωση.
                  
                              —
                           
                           
                              Προς στήριξη αυτού του λόγου ακυρώσεως, η προσφεύγουσα υποστηρίζει ότι, μετά την ανάληψη του ελέγχου της Grupa Lotos από την PKN Orlen, θα συγκεντρωθεί στα χέρια ενός και μόνου φορέα το σύνολο της πρώτης ύλης υπό τη μορφή της ακατέργαστης παραφίνης (βαριάς και ελαφριάς) καθώς και το σύνολο της υλικοτεχνικής υποδομής και της υποδομής μεταφορών στο έδαφος της Πολωνίας, της Λιθουανίας και της Τσεχίας, με αποτέλεσμα ο φορέας αυτός να είναι σε θέση να υπαγορεύει τις τιμές και τους όρους παράδοσης πρώτων υλών όχι μόνο για τις επιχειρήσεις που δραστηριοποιούνται επί του παρόντος στην αγορά αυτή αλλά και για κάθε επιχείρηση η οποία θα θελήσει να εισέλθει μελλοντικά στην οικεία αγορά. Τις ανωτέρω δυσχέρειες κατά την άσκηση της σχετικής δραστηριότητας δεν θα αντιμετωπίσει η Orlen Południe S.A., εταιρία εξ ολοκλήρου ελεγχόμενη από την PKN Orlen.
                           
                        
            
                  3.
               
               
                  Με τον τρίτο λόγο ακυρώσεως προβάλλεται παράβαση του άρθρου 2, παράγραφοι 2 και 3, του κανονισμού 139/2004, καθόσον η Επιτροπή επέτρεψε την ανάληψη του ελέγχου της Grupa Lotos από την PKN Orlen, μολονότι ο έλεγχος αυτός ενδέχεται να παρακωλύσει σημαντικά τον αποτελεσματικό ανταγωνισμό στην κοινή αγορά ή σε σημαντικό τμήμα της, ειδικότερα λόγω της δημιουργίας ή της ενίσχυσης δεσπόζουσας θέσης της PKN Orlen.
                  
                              —
                           
                           
                              Προς στήριξη αυτού του λόγου ακυρώσεως, η προσφεύγουσα υποστηρίζει ότι, μέχρι σήμερα, η μοναδική ανταγωνίστρια της PKN Orlen στην αγορά παραγωγής και διανομής ακατέργαστης παραφίνης στο έδαφος της της Πολωνίας, της Λιθουανίας και της Τσεχίας ήταν η Grupa Lotos. Μετά την ανάληψη του ελέγχου, η PKN Orlen θα αποκτήσει μονοπώλιο.
                           
                        
            
                  4.
               
               
                  Με τον τέταρτο λόγο ακυρώσεως προβάλλεται παράβαση του άρθρου 9, παράγραφος 1, του κανονισμού 139/2004, καθόσον η Επιτροπή δεν επισήμανε στο οικείο κράτος μέλος ότι η ανάληψη του ελέγχου της Grupa Lotos από την PKN Orlen συνιστά απειλή σοβαρής στρέβλωσης του ανταγωνισμού στην αγορά των εξευγενισμένων και αφυδατωμένων παραφινών, των κεριών παραφίνης και των σύνθετων προϊόντων με βάση παραφίνες, η οποία έχει χαρακτηριστικά χωριστής αγοράς στο έδαφος της Πολωνίας.
                  
                              —
                           
                           
                              Η προσφεύγουσα προβάλλει αυτόν τον λόγο ακυρώσεως επικουρικώς, σε περίπτωση που διαπιστωθεί ότι η αγορά των εξευγενισμένων και αφυδατωμένων παραφινών, των κεριών παραφίνης και των σύνθετων προϊόντων με βάση παραφίνες δεν έχει κοινοτική διάσταση. Κατά την προσφεύγουσα, στην περίπτωση αυτή η εν λόγω αγορά πληροί τις προϋποθέσεις για να χαρακτηριστεί ως χωριστή αγορά.
                           
                        
            
         (1)  ΕΕ 2004, L 24, σ. 1.